
দেশসেরা গ্রন্থাগারের পুরস্কার পেয়েছে ব্র্যাক বিশ্ববিদ্যালয়ের আয়েশা আবেদ গ্রন্থাগার। লাইব্র্রেরি অ্যান্ড ইনফরমেশন প্রফেশনালসের অধীনে ঢাকা থেকে প্রকাশিত ‘দ্য লাইব্রেরিয়ান টাইমস’ সম্মানজনক এই ‘এক্সেলেন্স এন্টারপ্রেনারশিপ অ্যাওয়ার্ড’ প্রদান করেন থাকে। দেশি-বিদেশি অসংখ্য বইয়ের সমাহার, লেখাপড়ার দারুণ পরিবেশ, গবেষণামূলক অসংখ্য জার্নাল-ম্যাগাজিনসহ আরও বেশ কয়েকটি কারণে দেশের বেশ কয়েকটি গ্রন্থাগারকে ছাপিয়ে এই পুরস্কার জিতেছে ব্র্যাক বিশ্ববিদ্যালয়ের আয়েশা আবেদ লাইব্রেরি।গত শুক্রবার ঢাকা বিশ্ববিদ্যালয়ের বাণিজ্য অনুষদ অডিটরিয়াম ভবনে আয়েশা আবেদ লাইব্রেরিকে বর্ষসেরার এই পুরস্কার দেওয়া হয়।
টিএলটি (দ্য লাইব্রেরিয়ান টাইমস) পুরস্কার বিতরণী অনুষ্ঠানে প্রধান অতিথি ছিলেন ঢাকা বিশ্ববিদ্যালয়ের উপ- উপাচার্য ড. মো. আখতারুজ্জামান। আমন্ত্রিত অন্যান্য অতিথির মধ্যে ছিলেন মাধ্যমিক ও উচ্চ শিক্ষা অধিদফতরের (মাউশি) মহাপরিচালক অধ্যাপক মাহবুবুর রহমান। এছাড়াও বিভিন্ন শিক্ষা প্রতিষ্ঠানের শিক্ষক-শিক্ষার্থীসহ গ্রন্থাগারের দায়িত্বে থাকা কর্তাব্যক্তিরা পুরস্কার বিতরণী অনুষ্ঠানে উপস্থিত ছিলেন। 

২০০১ সালে ব্র্যাক বিশ্ববিদ্যালয়ের শিক্ষক-শিক্ষার্থীর উচ্চতর জ্ঞান অনুসন্ধানের জন্য প্রতিষ্ঠা করা হয় আয়েশা আবেদ লাইব্রেরি। গুরুত্বপূর্ণ তথ্যসংবলিত দেশি ও বিদেশি অনেক বই রয়েছে গ্রন্থাগারটিতে। বিশ্ববিদ্যালয়টিকে গবেষণা খাতে কয়েক ধাপ এগিয়ে নিয়ে গেছে আয়েশা আবেদ গ্রন্থাগার। মুদ্রিত বইয়ের পাশাপাশি অনলাইন প্রযুক্তির মাধ্যমে বিভিন্ন বই ও সাময়িকী ব্যবহারের বিশাল সমাহার রয়েছে দেশের শীর্ষস্থানীয় বেসরকারি বিশ্ববিদ্যালয়টির এই গ্রন্থাগারে।
